    PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 6.02. 2008
Nr. Pl. - x 892


                                                  AVIZ
asupra  propunerii legislative privind modificarea şi completarea Ordonanţei de Urgenţă nr.78/2000 privind regimul deşeurilor
                 În conformitate cu prevederile art. 95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată, spre dezbatere şi avizare,  cu propunerea  legislativă privind modificarea şi completarea Ordonanţei de Urgenţă nr.78/2000 privind regimul deşeurilor, trimisă cu adresa nr.Pl.x.892 din 17 decembrie 2007, înregistrată cu nr. 31/1379 din 18 decembrie 2007. 
                 Senatul, în calitate  de primă Cameră sesizată, a respins propunerea legislativă, în şedinţa din 12 decembrie 2007. 

                 În conformitate cu dispoziţiile art.75 din Constituţia României, republicată şi ale art.92 alin. (9) din Regulamentul Camerei Deputaţilor, republicat, Camera Deputaţilor este  Cameră decizională. 
                  Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă  menţionată mai sus, în şedinţa din  6 februarie 2008.


         Membrii comisiei au examinat propunerea legislativă supusă avizării, expunerea de motive, punctul de vedere al Guvernului, transmis cu adresa nr.2892 din 2.11.2007, prin care nu susţine adoptarea acestei iniţiative legislative în forma prezentată, şi  avizul favorabil al Consiliului Legislativ nr.1322 din 1.10.2007.
       Cu prilejul dezbaterilor, Comisia a constatat că întreaga reglementare este defectuoasă. Reţinând că reglemntarea – cadru în materie, Ordonanţa Guvernului nr.2/2001, permite cu titlu general confiscarea bunurilor destinate, folosite sau rezultate din contravenţii, rezultă că prin măsura legislativă propusă se obţine un efect contrar celui vizat. Astfel, potrivit iniţiativei legislative, doar în cazul nerespectării regimului de transport şi depozitare a deşeurilor se va putea aplica sancţiunea contravenţională a confiscării şi doar cu privire la mijlocul de transport care a abandonat deşeurile pe spaţiile verzi, căile de comunicaţie, în locuri publice sau în locuri nepermise, ceea ce restrânge sfera de aplicare a măsuri.
 Confiscarea este o sancţiune contravenţională complementară, ceea ce înseamnă că este aplicată pe lângă o sancţiune principală, în cazul unei anumite contravenţii. Raportat la prevederile art.51 alin.(1) pct.A din O.U.G nr. 78/2000, care enumeră faptele ce constituie contravenţii (lit.a-g)  sancţionate, în principal, cu amendă, este dificil de identificat, potrivit completărilor propuse, în cazul căror fapte poate fi aplicată şi sancţiunea complementară a confiscării. De asemenea, condiţia nerespectării regimului de transport şi depozitare a deşeurilor “în cazuri repetate” este de natură să creeze confuzii şi contradicţii în aplicarea sancţiunii, deoarece nu se precizează cu claritate numărul de acţiuni sau inacţiunii necesare întrunirii elementelor constitutive ale contravenţiei.
        În urma dezbaterilor Comisia, cu majoritate de voturi (2 voturi împotrivă şi 2 abţineri), a hotărât avizarea negativă a propunerii legislative .

         În raport de obiectul şi conţinutul său, propunerea legislativă face parte din categoria legilor organice.

